**Jason John Pominville** (s. 30. marraskuuta 1982 Repentigny, Quebec, Kanada) on Kanadassa syntynyt, Yhdysvaltain maajoukkuetta edustanut ammattilaisjääkiekkoilija, pelipaikaltaan oikea laitahyökkääjä. Hänellä ei ole tällä hetkellä voimassa olevaa pelaajasopimusta.

Ura
---

### Juniorivuodet

Ennen ammattilaisuraansa Pominville kiekkoili vuodet 1999–2002 Shawinigan Cataractesissa juniorisarja LHJMQ:ssa. Hän ylitti sadan runkosarjapisteen rajan kahdella kaudella kolmesta täydestä. Kaudella 2000–2001 hän oli LHJMQ:n kymmenenneksi paras pistemies ja maalintekijä tehtyään 113 tehopistettä, 46 maalia ja 67 syöttöpistettä, 71:ssä runkosarjaottelussa ja kaudella 2001–2002 sarjan seitsemänneksi paras pistemies ja sen maalipörssin jaetulla toisella sijalla Matthew Lombardin kanssa tehtyään 121 tehopistettä, 57 maalia ja 64 syöttöpistettä, 66:ssa runkosarjaottelussa.

Shawiniganin sisäisissä piste- ja maalipörsseissä Pominville oli 2000–2001 sijalla kolme Dominic Forget'n ja Radim Vrbatan jälkeen ja 2001–2002 hän oli joukkueensa paras maalintekijä ja toiseksi paras pistemies 124 tehopistettä keränneen Jonathan Bellemarren jälkeen. Pominville pelasi LHJMQ-vuosinaan yhteensä 199 runkosarjaottelua, joissa hänelle kertyi 255 tehopistettä, 107 maalia ja 148 syöttöpistettä. Pudotuspeliotteluja hän pelasi 23, joissa hän teki 17 tehopistettä, kahdeksan maalia ja yhdeksän syöttöpistettä. Vuonna 2002 hänet palkittiin LHJMQ:n herrasmiespelaajan palkinnolla Trophée Frank J. Selkellä ja nimettiin LHJMQ:n ensimmäiseen ja Kanadan pääjunioriliigojen kattojärjestön (Canadian Hockey League) kolmanteen tähdistökentälliseen.

### Ammattilaisura

Buffalo Sabres varasi Pominvillen NHL:ään numerolla 55 varaustilaisuuden 2001 toisella kierroksella. Hän aloitti ammattilaisuransa syksyllä 2002 Sabresin farmijoukkueessa Rochester Americansissa AHL:ssä. Hän pelasi ensimmäisellä AHL-kaudellaan 73 runkosarjaottelua, joissa teki 13 maalia ja antoi 21 maalisyöttöä. Myös seuraava kului pääosin AHL:ssä. Hän oli sarjan maalipörssin neljäs ja joukkueensa eniten maaleja sekä toiseksi eniten pisteitä tehnyt pelaaja tehtyään 66:ssa runkosarjaottelussa 34 maalia ja annettuaan 30 maalisyöttöä. Kevään 2004 AHL-pudotuspeleissä Pominville teki 16:ssa ottelussa 19 tehopistettä, yhdeksän maalia ja kymmenen syöttöpistettä, ja oli joukkueensa eniten pisteitä tehnyt pelaaja yhdessä Domenic Pittisin kanssa. Hän pelasi kauden 2003–2004 aikana myös yhdessä NHL-ottelussa, jossa jäi ilman tehomerkintöjä.

Kaudella 2004–2005, jolla NHL:ää ei pelattu työsulun vuoksi, Pominville oli Rochester Americansin kolmanneksi eniten pisteitä tehnyt pelaaja Chris Taylorin ja Thomas Vanekin jälkeen ja joukkueen toiseksi eniten maaleja tehnyt pelaaja 43 osumaa tehneen Vanekin jälkeen tehtyään 78:ssa runkosarjaottelussa 68 tehopistettä, 30 maalia ja 38 syöttöpistettä. Hän aloitti myös työsulun jälkeisen NHL-kauden 2005–2006 AHL:ssä, mutta oli 27. marraskuuta pelatusta ottelusta Washington Capitalsia vastaan alkaen mukana Sabresin NHL-miehistössä koko loppukauden. Ennen lopullista nostoa Sabres-miehistöön hän oli ollut 18:n ottelun jälkeen AHL:n paras maalintekijä 19:llä osumalla.

Pominville teki ensimmäisellä NHL-kaudellaan 30 tehopistettä 57:ssä runkosarjaottelussa, 18 maalia ja 12 syöttöpistettä, ja kymmenen tehopistettä 18:ssa pudotuspeliottelussa, viisi maalia ja viisi syöttöpistettä. Hän teki kevään 2006 pudotuspeleissä, joissa Sabres eteni itäisen konferenssin loppuotteluihin, Ottawa Senatorsia vastaan pelatun toisen kierroksen ottelusarjan voiton ratkaisseen maalin alivoimalla sarjan viidennen ottelun ollessa jatkoajalla. Kyseessä oli NHL-historian ensimmäinen kerta, kun pudotuspelisarja oli ratkennut jatkoajalla tehtyyn alivoimamaaliin. Aiemmin tuon vuoden pudotuspeleissä hän oli tehnyt hattutempun Philadelphia Flyersia vastaan pelatun ensimmäisen kierroksen ottelusarjan toisessa ottelussa.

Kaudella 2006–2007 Pominville oli Sabresin kolmanneksi paras maalintekijä Thomas Vanekin ja Chris Druryn jälkeen ja neljänneksi paras pistemies Daniel Brièren, Vanekin ja Druryn jälkeen tehtyään 34 maalia ja annettuaan yhtä monta maalisyöttöä. Sabres eteni toista vuotta peräkkäin konferenssinsa loppuotteluihin ja Pominville teki 16:ssa pudotuspeliottelussa neljä maalia ja kuusi syöttöpistettä, joilla oli joukkueensa kolmanneksi eniten pisteitä tehnyt pelaaja yhdessä Vanekin kanssa. Heitä enemmän pisteitä tekivät Brière ja Drury. Kaudella 2007–2008, Brièren ja Druryn jätettyä Sabresin vapaina agentteina kesällä 2007, Pominville oli keskimääräisellä jääajalla mitattuna toiseksi eniten vastuuta saanut Sabres-hyökkääjä Derek Royn jälkeen. Hän oli myös joukkueen toiseksi paras pistemies 81 pistettä tehneen Royn jälkeen tehtyään 80 pistettä, joukkueen kolmanneksi paras maalintekijä Vanekin ja Royn jälkeen tehtyään 27 maalia ja joukkueen sisäisen syöttöpörssin kärkinimi annettuaan 53 maalisyöttöä. NHL:n pistepörssissä Pominville sijoittui sijalle 19 ja syöttöpörssissä jaetulle sijalle 14.

Pominville nimettiin lokakuussa 2011, juuri ennen kauden 2011–2012 alkua, Sabresin vakituiseksi kapteeniksi. Hän oli toiminut kapteenina aiemmin kaksi kuukautta vuonna 2008, jolloin joukkueella oli käytössä kiertävä kapteenius. Pominville oli kaudella 2011–2012 joukkueensa paras pistemies ja maalintekijä tehtyään 73 tehopistettä, 30 maalia ja 43 syöttöpistettä, 82:ssa ottelussa. NHL-kauden 2012–2013 alku lykkääntyi työsulun vuoksi, jonka aikana hän pelasi Saksassa DEL-liigan Adler Mannheimissa. Huhtikuussa 2013 hän siirtyi juuri ennen kauden 2012–2013 siirtotakarajaa Minnesota Wildiin, joka antoi Sabresille vaihdossa maalivahti Matt Hackettin, hyökkääjä Johan Larssonin, ensimmäisen kierroksen varausvuoron varaustilaisuudessa 2013 ja toisen kierroksen varausvuoron varaustilaisuudessa 2014. Wild sai kaupassa Pominvillen lisäksi neljännen kierroksen varausvuoron vuodelle 2014.

Vuoden 2017 kesäkuussa Pominville siirtyi takaisin Buffalo Sabresiin kaupoissa, jossa hänen lisäksi Marco Scandella ja 2018 varaustilaisuuden neljännen kierroksen varaus siirtyi Wildista Buffalo Sabresiin vaihdossa Tyler Ennisiin, Marcus Folignoon ja kolmannen kierroksen varauksen.

### Maajoukkue

Pominville syntyi ja varttui Kanadassa, mutta hänellä on myös Yhdysvaltain kansalaisuus, sillä hänen äitinsä syntyi Yhdysvalloissa. Hän pelasi ensimmäiset maaottelunsa jääkiekon maailmanmestaruuskilpailuissa 2008, joissa hän edusti Yhdysvaltoja.

Lähteet
-------

1. ↑  Minnesotan NHL-pelaajien lempinimet julki – Kuka onkaan "Finnish Baby Jesus"? *yle.fi*.  17.10.2016. Yle. Viitattu 6.12.2016.
2. 1 2 3 4  Jason Pominville Legends of Hockey -sivustolla (englanniksi)
3. 1 2 3  Jason Pominville *TSN.ca*. Viitattu 3.4.2013. (englanniksi)
4. ↑  Statistics QMJHL 2000–2001 *Eurohockey.com*. Viitattu 6.10.2011. (englanniksi)
5. ↑  Statistics QMJHL 2001–2002 *Eurohockey.com*. Viitattu 6.10.2011. (englanniksi)
6. ↑  2000–01 Shawinigan Cataractes [QMJHL] *hockeydb.com*. Viitattu 6.10.2011. (englanniksi)
7. ↑  2001–02 Shawinigan Cataractes [QMJHL] *hockeydb.com*. Viitattu 6.10.2011. (englanniksi)
8. ↑  2003–04 Rochester Americans [AHL] *hockeydb.com*. Viitattu 7.10.2011. (englanniksi)
9. ↑  2003–04 AHL League Leaders *hockeydb.com*. Viitattu 7.10.2011. (englanniksi)
10. ↑  2004–05 Rochester Americans [AHL] *hockeydb.com*. Viitattu 7.10.2011. (englanniksi)
11. ↑  Jason Pominville – Bio *Sabres.NHL.com*. Viitattu 7.10.2011. (englanniksi)
12. ↑  Parrillo, Ray: For Flyers, shutting down Sabres team leader Thomas Vanek is imperative *Philly.com*.  12.4.2011. Viitattu 7.10.2011. (englanniksi)
13. ↑  2006–07 Buffalo Sabres [NHL] *hockeydb.com*. Viitattu 7.10.2011. (englanniksi)
14. ↑  Burnside, Scott: Youngsters like Pominville thrive under Ruff's watch *ESPN.com*.  9.5.2007. Viitattu 7.10.2011. (englanniksi)
15. ↑  2007–2008 – Regular Season – Buffalo Sabres – Forward – Time On Ice – Time On Ice Per Game *NHL.com*. Viitattu 7.10.2011. (englanniksi)
16. ↑  SABRES CONFIDENT THEY CAN MOVE FORWARD POST-DRURY, -BRIERE *Sabres.NHL.com*.  4.10.2007. Viitattu 7.10.2011. (englanniksi)
17. ↑  2007–08 Buffalo Sabres [NHL] *hockeydb.com*. Viitattu 7.10.2011. (englanniksi)
18. ↑  NHL Player Points Statistics – 2007–08 *ESPN.com*. Viitattu 7.10.2011. (englanniksi)
19. ↑  Sabres name Pominville captain *NHL.com*.  6.10.2011. Viitattu 7.10.2011. (englanniksi)
20. ↑  2011–12 Buffalo Sabres roster and statistics *hockeydb.com*. Viitattu 3.4.2013. (englanniksi)
21. ↑  Adler Mannheim vahvistuu kolmannella NHL-miehellä *Jatkoaika.com*.  4.12.2012. Viitattu 4.4.2013.
22. ↑  Sabres trade captain Pominville to Wild for Hackett, Larsson, picks *TSN.ca*.  3.4.2013. Viitattu 4.4.2013. (englanniksi)
23. ↑  John Vogl: Pominville, family thrilled with return to Sabres, see good times ahead *[BN]Hockey*.  30.6.2017. The Buffalo News. Viitattu 16.7.2017. (englanniksi)
24. ↑  Pollina, Erin: POMINVILLE SELECTS TEAM USA *Sabres.NHL.com*.  23.4.2008. Viitattu 7.10.2011. (englanniksi)

Aiheesta muualla
----------------

* Jason Pominville The Internet Hockey Databasessa (englanniksi)
* Jason Pominville *Elite Prospects*. Everysport Media Group AB.  (englanniksi)